ผู้นำจี-20 บรรลุความตกลงโลกร้อน แต่นักรณรงค์หวั่นยังไม่เพียงพอ 
G-20 leaders at summit in Rome finally agreed on communique that closely mirrored pledges made in Paris in 2015 but there were no agreed to concrete steps on how to do this to disappointment of some climate action campaigners
ROME — ความตกลงดังกล่าวคล้ายกับที่ประเทศต่าง ๆ ให้สัญญาไว้ในสนธิสัญญากรุงปารีสว่าด้วยการเปลี่ยนแปลงของสภาพภูมิอากาศโลกเมื่อปี ค.ศ. 2015 ทำให้บรรดานักรณรงค์ด้านสิ่งแวดล้อมยังคงไม่มั่นใจว่า บรรดาผู้นำจะสามารถสร้างความคืบหน้าในการเจรจาเรื่องสิ่งแวดล้อมในการประชุมของสหประชาชาติ COP26 ที่เมืองกลาสโกว์ สก็อตแลนด์ ได้หรือไม่ การประชุม G-20 สองวันที่ผ่านมายังไม่สามารถตกลงเรื่องมาตรการที่จะนำมาใช้ในการเดินหน้าตามเป้าหมายเรื่องการจำกัดอุณหภูมิดังกล่าว มีเพียงความตกลงเรื่องการยกเลิกการให้เงินอุดหนุนของประเทศพัฒนาแล้วต่าง ๆ สำหรับโรงไฟฟ้าถ่านหินในประเทศกำลังพัฒนา ซึ่งถือเป็นหมุดหมายสำคัญของรัฐบาลประธานาธิบดีโจ ไบเดน อย่างไรก็ตาม ที่ประชุมยังไม่สามารถกำหนดเป้าหมายว่ารัฐบาลแต่ละประเทศจะยกเลิกการอุดหนุนโรงไฟฟ้าถ่านหินในประเทศตนเองได้เมื่อไร ในขณะที่จีนและอินเดียต่อต้านมาตรการยกเลิกการอุดหนุนดังกล่าว นายกรัฐมนตรีอิตาลี มาริโอ ดรากี ซึ่งเป็นเจ้าภาพการประชุม G-20 ครั้งนี้ กล่าวกระตุ้นให้บรรดาผู้นำที่ร่วมประชุมพยายามกำหนดเป้าหมายที่ชัดเจนทั้งในระยะสั้นและระยะยาว พร้อมทั้งใช้ทรัพยากรทุกอย่างที่มีอยู่เพื่อให้บรรลุเป้าหมายนั้น นายดรากี กล่าวว่า การตัดสินใจในการประชุม G-20 จะส่งผลกระทบโดยตรงต่อความสำเร็จของการประชุม COP26 และความสามารถของประเทศต่าง ๆ ในการจัดการกับวิกฤติการเปลี่ยนแปลงของสภาพภูมิอากาศโลกได้ ทั้งนี้ ประเทศกลุ่ม G-20 ซึ่งปล่อยก๊าซคาร์บอนรวมกันราว 75% ของปริมาณทั้งหมดบนโลก ยังตกลงกันที่จะเพิ่มการสนับสนุนในรูปของเงินทุนมูลค่า 100,000 ล้านดอลลาร์ต่อปี เพื่อช่วยประเทศยากจนรับมือกับผลกระทบของการเปลี่ยนแปลงของสภาพภูมิอากาศโลก ซึ่งเป็นความตกลงภายใต้สนธิสัญญากรุงปารีสเมื่อปี ค.ศ. 2015 เช่นกัน ทางด้านบรรดานักรณรงค์ด้านสิ่งแวดล้อมต่างแสดงความผิดหวังต่อการประชุม G-20 ครั้งนี้ หนึ่งในนั้นคือ เกรต้า ธันเบิร์ก นักต่อสู้เพื่อสิ่งแวดล้อมชาวสวีเดน ซึ่งกล่าวตำหนิยรรดาผู้นำที่เข้าร่วมประชุมว่า จัดทำแถลงการณ์ด้านสภาพภูมิอากาศขึ้นมาเพราะต้องการได้รับชื่อเสียงหรือทำให้พวกเขาดูดีเท่านั้น